**PERJANJIAN INI** dibuat pada **xx haribulan Xxxxx, 20xx**

**ANTARA**

**UNIVERSITI SULTAN ZAINAL ABIDIN**, sebuah Universiti Awam yang ditubuhkan di bawah Akta Universiti dan Kolej Universiti 1971 [*Akta 30*] yang beralamat di Kampus Gong Badak, 21300 Kuala Nerus, Terengganu, Malaysia dan adalah termasuk wakil yang sah disisi undang-undang dan penerima serah haknya yang dibenarkan (kemudian daripada ini dirujuk sebagai “UniSZA”) bagi satu pihak;

**DAN**

**\_\_\_\_\_\_\_\_\_\_\_\_\_\_\_\_\_\_\_\_\_** (No. Syarikat / No. Pendaftaran: \_\_\_\_\_\_\_), sebuah syarikat yang diperbadankan di bawah Akta Syarikat 1965 [*Akta 125*] / sebuah badan perniagaan yand didaftarkan perniagaannya di bawah Akta Pendaftaran Perniagaan 1956 [*Akta 197*] yang mempunyai pejabat berdaftar di \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (kemudian daripada ini dirujuk sebagai “Kontraktor”) bagi pihak yang satu lagi.

UniSZA dan Kontraktor boleh dirujuk secara berasingan sebagai “Pihak” dan secara bersesama sebagai “Pihak-Pihak”.

**BAHAWASANYA**

A. UniSZA berhasrat melantik Kontraktor untuk membekal, menghantar, memasang, menguji, menilai, mengkonfigurasi dan mentauliah XX (x) unit \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (kemudian daripada ini dirujuk sebagai “Barangan”) untuk kegunaan \_\_\_\_\_\_\_\_\_\_, Universiti Sultan Zainal Abidin di Kampus \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, (kemudian daripada ini dirujuk sebagai “Tapak Pengguna”) mengikut spesifikasi dalam **Lampiran I** Perjanjian ini.

B. Kontraktor telah bersetuju untuk berbuat demikian berdasarkan Surat Setuju Terima yang bertarikh XXhb XX 20XX dalam **Lampiran II** Perjanjian ini tertakluk kepada terma-terma dan syarat-syarat yang dinyatakan dalam Perjanjian ini.

**MAKA DENGAN INI ADALAH DIPERSETUJUI** seperti berikut:

**KLAUSA 1**

**TAKRIFAN DAN DEFINISI**

Bagi maksud Perjanjian ini, melainkan jika konteksnya menghendaki maksud yang lain, perkataan-perkataan di bawah hendaklah mempunyai maksud yang berikut:

**“Barangan”** ertinya \_\_\_\_\_\_\_\_\_\_\_\_\_\_\_\_\_\_\_\_\_\_ sepertimana disenaraikan dalam **Lampiran I** Perjanjian ini;

**“Keluaran Baru”** ertinya barangan yang baru dikeluarkan dan belum digunakan kecuali bagi tujuan ujian mutu di kilang pembuat (*static running*);

**“Keluaran Semasa”** ertinya barangan yang dikeluarkan dalam tempoh tidak melebihi enam (6) bulan dari tarikh pembuatan;

**“Keluaran Tulen”** ertinya bukan barangan tiruan;

**Arahan: Sila nyatakan samada terma-terma yang ditanda biru di atas berkaitan/tidak berkaitan tanpa membuat apa-apa perubahan.**

**“Kerja-Kerja”** ertinya kerja-kerja yang dipersetujui untuk dilaksanakan oleh Kontraktor sepertimana yang dinyatakan dalam Surat Setuju Terima dalam **Lampiran II** dan Klausa 2 Perjanjian ini;

**“Kontraktor”** ertinya \_\_\_\_\_\_\_\_\_\_\_\_\_\_\_\_\_\_;

**“Tapak Pengguna”** ertinya tempat yang akan ditetapkan oleh UniSZA untuk tujuan Kerja-Kerja dilaksanakan iaitu di \_\_\_\_\_\_\_\_\_\_\_; dan

**“UniSZA”** ertinya Universiti Sultan Zainal Abidin.

**KLAUSA 2**

**SKOP PERJANJIAN**

2.1 Tertakluk kepada peruntukan-peruntukan Perjanjian ini, Kontraktor hendaklah melaksanakan perkara-perkara berikut:

(a) membekal dan menghantar Barangan kepada UniSZA mengikut spesifikasi yang ditetapkan dalam **Lampiran I** Perjanjian ini;

(b) memasang, menguji, menilai, mengkonfigurasi, mentauliah dan menyelenggarakan barangan tersebut; dan

(c) memberi latihan cara-cara penggunaan dan pengendalian Barangan tersebut,

sepertimana disebut dalam **Lampiran III** dan dalam tempoh yang dipersetujui di bawah **Klausa 11** Perjanjian ini (kemudian daripada ini dirujuk sebagai “Kerja-Kerja”).

2.2 memberi dan menyediakan perkhidmatan penyelenggaraan berkala sebanyak xx (x) kali setahun dalam Tempoh Perjanjian sepertimana dinyatakan dalam **Lampiran I** dan **Lampiran III** Perjanjian ini.

2.3 Kontraktor hendaklah menanggung jaminan Barangan bagi tempoh sepertimana disebut dalam **Lampiran III** Perjanjian ini.

**Arahan: Sila nyatakan samada terma-terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 3**

**TEMPOH DAN PELANJUTAN PERJANJIAN**

3.1 **Tempoh Perjanjian**

Perjanjian ini hendaklah disifatkan telah mula berkuat kuasa bagi tempoh **XX (1)** tahun (kemudian daripada ini dirujuk sebagai “Tempoh Perjanjian”) bermula dari **xxhb Xxxxx, 20xx** (kemudian daripada ini dirujuk sebagai “Tarikh Kuat Kuasa”) hingga **xxhb Xxxxx, 20xx** (kemudian daripada ini dirujuk sebagai “Tarikh Luput”) tertakluk kepada syarat-syarat di bawah ini melainkan telah ditamatkan terlebih dahulu menurut peruntukan dalam **Klausa 22** Perjanjian ini.

3.2 **Pelanjutan Tempoh Perjanjian**

3.2.1 Kontraktor boleh memohon secara bertulis kepada UniSZA untuk melanjutkan Perjanjian ini tidak kurang dari tiga (3) bulan sebelum Tempoh Perjanjian tamat jika Kontraktor berniat untuk melanjutkan Tempoh Perjanjian ini. UniSZA mempunyai kuasa mutlak sama ada hendak mempertimbangkan permohonan itu atau sebaliknya dan UniSZA hendaklah memaklumkan kepada Kontraktor sama ada permohonan pelanjutan tersebut dipersetujui atau tidak dalam tempoh tidak lewat dari satu (1) bulan dari tarikh permohonan tersebut diterima oleh UniSZA.

3.2.2 Sekiranya tiada apa-apa makluman daripada UniSZA dalam tempoh tersebut, maka permohonan tersebut disifatkan sebagai ditolak dan Perjanjian ini akan tamat pada Tarikh Tamat.

3.2.3 Sekiranya UniSZA mendapati terdapat keperluan untuk Tempoh Perjanjian dilanjutkan, UniSZA berhak melanjutkan Tempoh Perjanjian tanpa menerima apa-apa permohonan daripada pihak Kontraktor.

**KLAUSA 4**

**NILAI PERJANJIAN**

4.1 Nilai keseluruhan Perjanjian ini adalah sebagaimana dalam Surat Setuju Terimadalam **Lampiran II** iaitu **RMxx,xxx.xx** (**RINGGIT MALAYSIA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ DAN SEN \_\_\_\_\_\_\_\_\_\_\_\_\_\_\_ SAHAJA**) (kemudian daripada ini dirujuk sebagai “Nilai Perjanjian”), tertakluk kepada Kontraktor memenuhi semua obligasi di bawah Perjanjian ini.

4.2 Nilai Perjanjian yang dinyatakan dalam Klausa 4.1 adalah tetap dan tiada apa-apa kenaikan atau perubahan Nilai Perjanjian boleh dibuat oleh Kontraktor kecuali jika telah dipersetujui secara bertulis oleh UniSZA.

4.3 Nilai Perjanjian adalah tertakluk kepada apa-apa akta cukai yang terpakai pada waktu yang ditetapkan sepertimana yang dikehendaki.

4.4 Nilai Perjanjian yang dinyatakan dalam Klausa 4.1 juga adalah tertakluk kepada caj perkhidmatan *tender wizard* yang harus dibayar oleh Kontraktor kepada UniSZA sepertimana dinyatakan pada **Lampiran IV.**

**KLAUSA 5**

**PERUBAHAN KADAR DUTI DAN CUKAI**

Jika dalam Tempoh Perjanjian berlaku perubahan pada mana-mana kadar duti kastam, cukai jualan dan perkhidmatan, cukai tokok dan eksais, UniSZA tidak akan menanggung apa-apa perubahan kadar duti dan cukai tersebut.

**KLAUSA 6**

**BON PELAKSANAAN**

6.1 Kontraktor hendaklah sebelum menandatangani Perjanjian ini menyerahkan kepada UniSZA suatu bon pelaksanaan dalam bentuk jaminan bank tidak boleh batal atau mana-mana cara yang akan dipersetujui oleh UniSZA bernilai **RMx,xxx.xx** (**Ringgit Malaysia: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ dan sen \_\_\_\_\_\_\_\_\_\_\_\_\_\_ Sahaja**) yang bersamaan dengan DUA SETENGAH PERATUS (2.5%) / LIMA PERATUS (5.0%) daripada Nilai Perjanjian (kemudian daripada ini dirujuk sebagai “Bon Pelaksanaan”) sebagai jaminan kepada pelaksanaan obligasi-obligasi Kontraktor di bawah Perjanjian ini.

6.2 Bon Pelaksanaan tersebut hendaklah dalam bentuk jaminan bank daripada mana-mana bank yang dilesenkan perniagaan di Malaysia dan diluluskan oleh Kementerian Kewangan.

6.3 Bon Pelaksanaan tersebut hendaklah kekal sah laku sehingga dua belas (12) bulan selepas Tarikh Luput atau selepas obligasi terakhir, mengikut mana yang terkemudian.

6.4 UniSZA berhak pada bila-bila masa untuk membuat tuntutan terhadap keseluruhan atau sebahagian daripada Bon Pelaksanaan tersebut berhubung dengan apa-apa pelanggaran terma atau syarat yang diperuntukkan dalam Perjanjian ini oleh Kontraktor tanpa menjejaskan hak UniSZA untuk mengambil tindakan undang-undang yang lain.

6.5 Sekiranya tuntutan dibuat oleh UniSZA ke atas Bon Pelaksanaan tersebut yang menyebabkan jumlah jaminan bank tersebut berkurangan daripada jumlah yang dinyatakan dalam Klausa 6.1, Kontraktor hendaklah mengemukakan suatu bon pelaksanaan tambahan supaya nilai Bon Pelaksanaan yang dipegang oleh UniSZA bersamaan dengan nilai DUA SETENGAH PERATUS (2.5%) / LIMA PERATUS (5.0%) daripada nilai Nilai Perjanjian.

6.6 Bon Pelaksanaan tersebut akan dikembalikan kepada Kontraktor setelah tamat tempoh penguatkuasaan Bon Pelaksanaan ini.

6.7 Walau apapun peruntukan dalam Klausa 6.6 di atas, bagi perkhidmatan dan barang guna habis (*consumable items*), UniSZA mempunyai budi bicara untuk melepaskan Bon Pelaksanaan tersebut sebelum tamat tempoh penguatkuasaan sekiranya:

(a) UniSZA berpuas hati bahawa Kontraktor telah menyempurnakan segala obligasi-obligasi Kontraktor di bawah Perjanjian ini; dan

(b) tiada sebarang tuntutan yang akan dibuat oleh UniSZA terhadap Kontraktor.

**KLAUSA 7**

**PEMBAYARAN**

7.1 Pembayaran bagi Barangan akan dibuat selepas UniSZA berpuas hati bahawa Kontraktor telah membekalkan Barangan mengikut spesifikasi yang ditetapkan di bawah **Lampiran I** Perjanjian ini dan Barangan tersebut telah lulus Ujian Penerimaan Pengguna (*User Acceptance Test*) yang dilaksanakan.

**Arahan: Sila nyatakan samada terma yang ditanda biru di atas berkaitan/tidak berkaitan tanpa membuat apa-apa perubahan.**

7.2 Tatacara pembayaran adalah dipersetujui seperti berikut:

(a) Kontraktor hendaklah mengemukakan tuntutan bayaran dalam tempoh tiga puluh (30) hari dari tarikh Kerja-Kerja disempurnakan dengan mengepilkan dokumen-dokumen seperti yang berikut:

1. satu (1) salinan pesanan yang dikeluarkan oleh UniSZA bagi Barangan, termasuk salinan yang asal; dan
2. satu (1) salinan invois yang lengkap;

(b) Bagi permohonan pembayaran secara berperingkat oleh Kontraktor, adalah maksimum sebanyak tiga (3) peringkat pembayaran sahaja.

(c) UniSZA berhak menentukan jumlah pembayaran bagi setiap peringkat kepada Kontraktor dengan memberikan notis secara bertulis berkenaan pembayaran kepada Kontraktor.

(d) Bagi permohonan pembayaran secara berperingkat, Kontraktor hendaklah menghantar kepada UniSZA suatu notis berkenaan kerja-kerja progresif yang telah dilakukan berdasarkan **Lampiran I**

(e) UniSZA hendaklah memproses tuntutan bayaran yang dikemukakan oleh Kontraktor dan sekiranya tuntutan bayaran itu lengkap, UniSZA hendaklah membuat bayaran kepada Kontraktor dalam tempoh empat belas (14) hari dari tarikh tuntutan bayaran yang lengkap diterima; dan

(f) Semua pembayaran hendaklah dibuat dalam Ringgit Malaysia.

7.3 Bayaran penuh atau berperingkat kepada Kontraktor tidak boleh dianggap sebagai pengakuan bahawa Barangan yang telah dibekalkan adalah memenuhi kualiti dan mengikut spesifikasi yang ditetapkan dan dipersetujui. Walaupun pembayaran penuh telah dibuat, UniSZA masih mempunyai hak-hak sepertimana yang diperuntukkan di bawah **Klausa 13** dan **14** Perjanjian ini.

**KLAUSA 8**

**CONTOH BARANGAN**

Kontraktor hendaklah, apabila diminta, memberikan kepada UniSZA contoh Barangan bagi maksud pengujian dan pencerakinan pada bila-bila masa tanpa mengenakan sebarang bayaran, kos tambahan atau tuntutan perbelanjaan yang berkaitan dengan pemberian contoh Barangan.

**Arahan: Sila nyatakan samada terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 9**

**PEMERIKSAAN SEBELUM PENGHANTARAN**

9.1 Mengikut budi bicara UniSZA, Barangan boleh diperiksa di kilang atau tempat penyimpanan Kontraktor, subkontraktor atau ejennya (kemudian daripada ini dirujuk sebagai “Premis Kontraktor”) selaras dengan sistem pemeriksaan yang biasa untuk memastikan bahawa Barangan tersebut benar-benar menepati spesifikasi sebagaimana yang dinyatakan dalam **Lampiran I** Perjanjian ini.

9.2 Kontraktor hendaklah memberikan kepada dua (2) pegawai dari UniSZA akses ke Premis Kontraktor dalam waktu bekerja biasa bagi tujuan pemeriksaan Barangan.

9.3 Dalam pemeriksaan yang dijalankan oleh pegawai-pegawai UniSZA di bawah Klausa 9.1, UniSZA berhak menolak mana-mana Barangan yang didapati tidak sempurna dan tidak selaras dengan spesifikasi sebagaimana yang dinyatakan dalam **Lampiran I** Perjanjian ini dan mana-mana Barangan yang ditolak tersebut hendaklah diganti atau diperakukan oleh Kontraktor dengan kosnya sendiri.

**Arahan: Sila nyatakan samada terma-terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 10**

**PEMBUNGKUSAN**

10.1 Kontraktor hendaklah memastikan Barangan dibungkus dengan sempurna dan mengikut keperluan bagi mengelak kerosakan yang mungkin berlaku semasa dihantar ke Tapak Pengguna.

10.2 Pembungkusan hendaklah sesuai dan dapat melindungi Barangan daripada cara pengendalian yang kasar dan sebarang elemen cuaca dan alam sekitar yang boleh menjejaskan kualiti Barangan semasa Barangan dalam simpanan Kontraktor atau dihantar ke Tapak Pengguna.

10.3 Apa-apa kerosakan kepada Barangan yang diakibatkan oleh pembungkusan yang tidak sesuai atau tidak mencukupi hendaklah ditanggung oleh Kontraktor.

10.4 Semua alat pembungkusan yang disediakan oleh Kontraktor menjadi hak milik UniSZA dan tidak akan dikembalikan kepada Kontraktor.

**Arahan: Sila nyatakan samada terma-terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 11**

**TEMPOH SIAP KERJA**

11.1 Pelaksanaan Kerja-Kerja hendaklah disempurnakan dalam tempoh yang dipersetujui sebagaimana disebut dalam **Lampiran II** dan **Lampiran III** Perjanjian ini (kemudian ini dirujuk sebagai “Tempoh Siap Kerja”).

11.2 Sekiranya Kontraktor memerlukan pelanjutan Tempoh Siap Kerja, Kontraktor hendaklah sebelum tamat Tempoh Siap Kerja, membuat permohonan secara bertulis kepada UniSZA untuk melanjutkan Tempoh Siap Kerja tersebut. Sama ada UniSZA bersetuju atau tidak untuk melanjutkan Tempoh Siap Kerja tersebut, UniSZA hendaklah memberikan makluman akan perkara tersebut kepada Kontraktor berkenaan permohonan pelanjutan oleh Kontraktor. Sekiranya tiada apa-apa makluman diberikan oleh UniSZA dalam tempoh tersebut, permohonan pelanjutan adalah dianggap tidak dipersetujui oleh UniSZA.

11.3 Sekiranya tiada persetujuan dari UniSZA, maka Tempoh Siap Kerja dalam Klausa 11.1 akan terpakai dan kegagalan Kontraktor melaksanakan Kerja-Kerja tersebut dalam tempoh yang dinyatakan dalam Klausa 11.1 adalah satu pelanggaran terma-terma dan syarat-syarat Perjanjian ini.

**KLAUSA 12**

**PENERIMAAN BARANGAN**

12.1 Kontraktor hendaklah, semasa penyerahan Barangan dibuat, mengemukakan kepada UniSZA sekurang-kurangnya dua (2) salinan surat penghantaran / *Delivery Order* (kemudian daripada ini dirujuk sebagai “DO”) di mana satu salinannya akan diperaku terima dan dipulangkan kepada Kontraktor apabila Barangan diterima; dan

12.2 Walaupun Barangan telah diterima, UniSZA adalah sentiasa berhak untuk kemudiannya menolak Barangan yang telah diterima tersebut di bawah **Klausa 13**, **14** dan **15** Perjanjian ini jika Barangan yang diterima tidak memenuhi kualiti atau spesifikasi atau kuantiti yang telah dipersetujui dan dinyatakan dalam Perjanjian ini.

**KLAUSA 13**

**HAK UniSZA APABILA BARANG-BARANG ROSAK, RENDAH KUALITI ATAU TIDAK MENEPATI SPESIFIKASI**

13.1 Jika Kontraktor telah menghantar dan menyerahkan Barangan yang rosak, rendah kualiti atau tidak menepati spesifikasi yang ditetapkan di bawah Perjanjian ini, UniSZA boleh sama ada–

(a) menolak Barangan tersebut dan memberi notis bertulis meminta Kontraktor menggantikan Barangan tersebut dengan barangan yang memenuhi kualiti atau menepati spesifikasi yang ditetapkan (kemudian daripada ini dirujuk sebagai “Barangan Ganti”) dalam tempoh tujuh (7) hari selepas menerima notis permintaan itu. Sekiranya Barangan Ganti tersebut tidak diserahkan dalam tempoh yang ditetapkan, UniSZA boleh membeli Barangan yang dikehendaki itu daripada punca-punca lain dan jika kos memperoleh Barangan tersebut daripada punca-punca lain melebihi harga yang ditetapkan dalam **Lampiran II** Perjanjian ini, Kontraktor hendaklah membayar amaun perbezaan yang lebih itu kepada UniSZA; atau

(b) menolak semua Barangan yang dihantar oleh Kontraktor termasuk Barangan yang tidak rosak atau yang menepati spesifikasi, dan menamatkan Perjanjian ini di bawah **Klausa 22**,

dan Kontraktor hendaklah membayar apa-apa ganti rugi kepada UniSZA bagi apa-apa kerugian yang ditanggung oleh UniSZA, termasuk ganti rugi di bawah **Klausa 19**.

13.2 Dalam situasi di bawah Klausa 13.1(a), UniSZA boleh, mengikut budi bicara UniSZA, mengenakan denda berjumlah 5% daripada nilai Barangan atau RM500.00 mengikut mana yang terendah terhadap Kontraktor.

13.3 Jika Kontraktor telah membekalkan Barangan yang rosak atau tidak menepati spesifikasi kepada UniSZA dan UniSZA tidak mungkin menolak Barangan tersebut kerana Barangan itu telah dipakai atau digunakan sebelum diketahui rosak atau tidak menepati spesifikasinya atau oleh sebab UniSZA telah terpaksa menerima Barangan tersebut, UniSZA boleh membuat tuntutan atau mendapatkan pampasan daripada Kontraktor mengikut nilai Barangan yang rosak atau tidak memenuhi spesifikasi yang ditetapkan.

13.4 UniSZA berhak untuk menolak apa-apa tuntutan, denda atau pampasan yang dikenakan ke atas Kontraktor di bawah klausa ini daripada apa-apa jumlah pembayaran yang perlu dibayar oleh UniSZA kepada Kontraktor di bawah Perjanjian ini jika UniSZA mendapati Kontraktor telah membekalkan Barangan yang rosak atau tidak menepati spesifikasi. Jika jumlah wang yang perlu dibayar kepada Kontraktor tidak mencukupi untuk menampung tuntutan, denda atau pampasan yang dikenakan, UniSZA berhak untuk menuntut baki tuntutan, denda atau pampasan daripada Kontraktor dengan memberi notis tuntutan dan Kontraktor hendaklah membayar kepada UniSZA jumlah yang dituntut dalam tempoh tiga puluh (30) hari dari tarikh notis yang diberikan oleh UniSZA.

**KLAUSA 14**

**HAK UniSZA JIKA BARANG-BARANG BUKAN KELUARAN BARU, KELUARAN SEMASA ATAU KELUARAN TULEN**

14.1 Semua Barangan yang dibekalkan oleh Kontraktor hendaklah terdiri daripada Keluaran Baru, Keluaran Semasa dan Keluaran Tulen.

14.2 Jika selepas Barangan dihantar, UniSZA mendapati Barangan yang telah dibekal bukan Keluaran Baru, Keluaran Tulen atau Keluaran Semasa, UniSZA adalah berhak menolak Barangan yang dibekalkan dan seterusnya UniSZA boleh menamatkan Perjanjian ini di bawah **Klausa 22**. Kontraktor hendaklah membayar apa-apa ganti rugi kepada UniSZA bagi apa-apa kerugian yang ditanggung oleh UniSZA, termasuk ganti rugi di bawah **Klausa 19**.

**Arahan: Sila nyatakan samada terma-terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 15**

**PENYERAHAN TIDAK MEMENUHI KUANTITI**

Jika Kontraktor gagal membekalkan Barangan atau sebahagiannya dalam Tempoh Siap Kerja, UniSZA boleh–

(a) menerima Barangan yang dibekalkan dan membeli bilangan Barangan yang tidak dibekalkan daripada punca-punca lain. Kontraktor hendaklah membayar balik kepada UniSZA semua wang yang telah dibayar bagi Barangan yang tidak dibekalkan. Jika kos memperoleh Barangan daripada punca-punca lain melebihi harga yang ditetapkan dalam **Lampiran II** Perjanjian ini, Kontraktor hendaklah membayar amaun perbezaan yang lebih itu kepada UniSZA; atau

(b) menolak kesemua Barangan tersebut dan menamatkan Perjanjian di bawah **Klausa 22** dan Kontraktor hendaklah membayar balik kepada UniSZA semua wang yang telah dibayar oleh UniSZA bagi Barangan tersebut,

dan Kontraktor hendaklah membayar apa-apa ganti rugi kepada UniSZA bagi apa-apa kerugian yang ditanggung oleh UniSZA, termasuk ganti rugi di bawah **Klausa 19**.

**KLAUSA 16**

**PEMASANGAN DAN PENGUJIAN**

16.1 Kontraktor hendaklah memasang Barangan yang telah dibekalkan di Tapak Pengguna yang ditentukan oleh UniSZA mengikut masa yang ditetapkan oleh UniSZA.

16.2 Barangan yang telah dipasang hendaklah diuji oleh UniSZA bagi memastikan spesifikasi dan kualiti Barangan itu menepati kehendak UniSZA.

16.3 UniSZA berhak di bawah **Klausa 13** dan **14** untuk menolak semua atau mana-mana Barangan yang tidak menepati kualiti atau spesifikasi yang ditetapkan di bawah Perjanjian ini.

16.4 UniSZA hendaklah menandatangani dan mengembalikan satu (1) salinan Borang Ujian Penerimaan Pengguna kepada Kontraktor dalam tempoh tujuh (7) hari dari tarikh pengujian setelah berpuas hati bahawa Barangan telah dipasang, diuji dan ditauliahkan dengan sempurnanya oleh Kontraktor.

16.5 Kontraktor tidak akan bertanggungjawab ke atas apa-apa kelewatan penyerahan Barangan jika Tapak Pengguna yang ditentukan oleh UniSZA tidak siap dan atau tidak bersedia untuk menerima Barangan tersebut. Kontraktor tidak akan dikenakan pampasan untuk apa-apa kelewatan yang disebabkan oleh UniSZA.

**KLAUSA 17**

**KELEWATAN PELAKSANAAN KERJA-KERJA**

17.1 Sekiranya Kontraktor gagal menyempurnakan pelaksanaan Kerja-Kerja dalam Tempoh Siap Kerja dan tiada pelanjutan tempoh yang dipohon oleh Kontraktor di bawah **Klausa 3.2** atau sekiranya pelanjutan yang dipohon tidak dipersetujui oleh UniSZA–

(a) UniSZA adalah berhak untuk menamatkan Perjanjian ini menurut **Klausa 22** Perjanjian ini; dan

(b) **Klausa 19** adalah terpakai.

17.2 Kontraktor tidak akan bertanggungjawab ke atas apa-apa kegagalan dalam menyempurnakan pelaksanaan Kerja-Kerja dalam Tempoh Siap Kerja jika kelewatan tersebut adalah disebabkan oleh UniSZA.

**KLAUSA 18**

**REPRESENTASI DAN WARANTI KONTRAKTOR**

18.1 Kontraktor dengan ini membuat representasi dan waranti kepada UniSZA bahawa:

(a) ia adalah sebuah syarikat yang diperbadankan / badan perniagaan berdaftar di bawah undang-undang Malaysia;

(b) ia mempunyai kuasa untuk memasuki dan melaksanakan tanggungjawab serta urusan di bawah Perjanjian ini;

(c) ia telah mengambil langkah-langkah yang perlu bagi memasuki dan melaksanakan tanggungjawab serta urusan di bawah Perjanjian ini;

(d) pada bila-bila masa pelaksanaan Perjanjian ini, pelaksanaan Perjanjian ini tidak menyalahi sebarang peruntukan sama ada—

(i) Memorandum dan Artikel Persatuannya; dan

(ii) mana-mana dokumen atau perjanjian yang mengikatnya atau asetnya;

(e) tiada sebarang litigasi, tuntutan cukai, timbang tara, pertikaian atau prosiding sedang atau berlangsung yang pada pengetahuannya akan memberi kesan negatif terhadap keupayaan kewangan atau tanggungjawabnya di bawah Perjanjian ini, dan Kontraktor mengambil maklum bahawa UniSZA telah memasuki Perjanjian ini berdasarkan representasi dan waranti di atas.

18.2 Sebagai tambahan kepada mana-mana waranti yang diberikan oleh Kontraktor di bawah Perjanjian ini, Kontraktor mengakujanji seperti yang berikut:

(a) bahawa ia tidak mempunyai apa-apa pengetahuan, pada tarikh Perjanjian ini, tentang apa-apa perkara dalam kawalan semunasabahnya yang mungkin atau akan sebaliknya menjejaskan keupayaan untuk menjalankan obligasinya di bawah Perjanjian ini dan bahawa ia mempunyai kepakaran dan kemahiran untuk menjalankan obligasi-obligasinya di bawah Perjanjian ini;

(b) bahawa penggunaan Barangan dan mana-mana bahagian daripadanya tidak akan melanggar undang-undang terpakai; dan

(c) bahawa pemakaian mana-mana perisian yang dipasang dalam Barangan (jika ada) adalah bebas daripada virus dan pencemaran.

**Arahan: Sila nyatakan samada terma yang ditanda biru di atas berkaitan/tidak berkaitan tanpa membuat apa-apa perubahan.**

**KLAUSA 19**

**GANTI RUGI TERTENTU DAN DITETAPKAN**

Kecuali sekiranya berlaku sebarang kelewatan dalam pelaksanaan Kerja-Kerja dalam Tempoh Siap Kerja disebabkan oleh kesalahan UniSZA, atau dengan pelanjutan tempoh yang dipersetujui oleh UniSZA, Kontraktor boleh dikenakan denda sebanyak SATU PERATUS (1.0%) daripada Nilai Perjanjian tersebut pada setiap tujuh (7) hari bekerja kelewatan, tetapi tidak melebihi lima peratus (5.0%) daripada Nilai Perjanjian tersebut.

**KLAUSA 20**

**TANGGUNG RUGI OLEH KONTRAKTOR**

20.1 Kontraktor hendaklah menanggung rugi UniSZA berkaitan dengan apa-apa kerugian, ganti rugi, bayaran atau kos yang mungkin ditanggung atau dikenakan ke atas UniSZA berkenaan dengan apa-apa tuntutan, tanggungan, prosiding atau perbicaraan yang timbul secara langsung atau tidak langsung akibat kemungkiran Kontraktor, ejen atau pekerjanya terhadap mana-mana terma dan syarat Perjanjian dengan syarat apa-apa kerugian, ganti rugi, bayaran atau kos berkenaan tidak berpunca dari tindakan atau tinggalan yang cuai yang disebabkan oleh UniSZA dalam melaksanakan mana-mana terma dan syarat Perjanjian ini.

20.2 Kontraktor hendaklah menanggung rugi UniSZA berkaitan dengan apa-apa kerugian terhadap apa juga tindakan berkaitan pelanggaran hak harta intelek oleh Kontraktor bagi tujuan melaksanakan obligasi-obligasi Kontraktor di bawah Perjanjian ini dan terhadap segala belanja dan ganti rosak yang UniSZA mungkin lakukan dalam suatu tindakan kerana pelanggaran itu atau yang UniSZA mungkin bertanggungjawab dalam suatu tindakan itu.

**KLAUSA 21**

***FORCE MAJEURE***

21.1 Pihak-Pihak adalah tidak bertanggungjawab bagi sebarang ketinggalan atau kegagalan dalam melaksanakan Perjanjian ini, jika ketinggalan atau kegagalan itu timbul daripada keadaan-keadaan *force majeure*. Dalam keadaan ini, yang menyebabkan mana-mana Pihak tidak dapat menyempurnakan Perjanjian ini, Perjanjian ini boleh ditamatkan dengan persetujuan Pihak-Pihak, tanpa apa-apa pampasan. Kejadian *force majeure* hendaklah bermaksud:

1. peperangan (sama ada ia diisytiharkan atau tidak), pertempuran, penaklukan atau tindakan oleh musuh-musuh asing;

(ii) pemberontakan, revolusi, rampasan kuasa, perang saudara atau tindakan pengganas;

(iii) bencana alam termasuk, tetapi tidak terhad kepada gempa bumi, banjir, kebakaran spontan bawah tanah, ombak besar atau apa-apa bencana alam yang, secara munasabahnya, seseorang yang berpengalaman tidak dijangka dapat mengambil langkah berjaga-jaga;

(iv) letupan nuklear, pencemaran radioaktif atau bahan kimia atau radiasi;

(v) tekanan gelombang yang disebabkan oleh kapal terbang atau apa-apa;

(vi) peranti aerial yang bergerak dalam kelajuan sonik atau supersonik;

(vii) rusuhan, kekecohan atau kekacauan awam; atau

(viii) sebab-sebab atau bahaya-bahaya yang lain yang di luar kawalan mana-mana Pihak.

21.2 Apabila mana-mana Pihak mula mengalami kesulitan untuk melaksanakan atau terpaksa menangguhkan pelaksanaan Perjanjian ini akibat daripada insiden-insiden *force majeure* (kemudian daripada ini dirujuk sebagai “Pihak Terlibat”), maka Pihak Terlibat berkewajipan memberitahu Pihak yang satu lagi secara bertulis dalam masa empat puluh lapan (48) jam dari saat berlakunya insiden tersebut mengenai berlakunya *force majeure* dan memohon penangguhan Perjanjian atau sebahagian daripada Perjanjian itu dan memberikan bukti-bukti yang munasabah berkenaan dengan insiden di atas berserta kesannya terhadap pelaksanaan Perjanjian ini.

21.3 Jika Pihak yang menerima notis mengenai insiden *force majeure* itu mempertikaikan insiden *force majeure* itu, maka kedua-dua Pihak hendaklah berunding untuk mencapai penyelesaian.

21.4 Walau apa pun, menjadi tanggungjawab Pihak Terlibat untuk memastikan bahawa apa-apa kesan terhadap pelaksanaan Perjanjian ini dielakkan atau dikurangkan.

21.5 Jika mana-mana Pihak tidak dapat melaksanakan kewajipannya di bawah Perjanjian ini disebabkan oleh keadaan *force majeure* yang berterusan bagi suatu tempoh tidak melebihi satu (1) bulan dan keadaan *force majeure* itu adalah sehinggakan niat Perjanjian tidak dapat dilaksanakan, maka mana-mana Pihak boleh, melalui notis bertulis, menamatkan Perjanjian ini dan mana-mana Pihak itu tidak akan bertanggungjawab kepada Pihak yang satu lagi kecuali apa-apa pelanggaran terdahulu daripada keadaan *force majeure* tersebut.

21.6 Bagi mengelakkan sebarang keraguan, Pihak Terlibat hendaklah melaksanakan semua kewajipan lain di bawah Perjanjian ini yang tidak terjejas oleh insiden *force majeure* itu.

**KLAUSA 22**

**PENAMATAN PERJANJIAN**

22.1 **Penamatan oleh UniSZA**

22.1.1 Jika berlaku mana-mana perkara berikut–

(a) Kontraktor, tanpa sebab yang munasabah gagal dalam; atau ingkar untuk melaksanakan obligasinya menurut Perjanjian ini; atau mengabaikan obligasinya di bawah Perjanjian ini; atau

(b) Kontraktor melanggar mana-mana terma dan syarat dalam Perjanjian ini;

UniSZA adalah berhak untuk memberikan notis bertulis (kemudian daripada ini dirujuk sebagai “Notis Kemungkiran”) kepada Kontraktor dengan menyatakan kemungkiran yang berkaitan dan menghendaki Kontraktor meremedikan kemungkiran itu dalam tempoh masa tidak kurang dari tujuh (7) hari dari tarikh Notis Kemungkiran itu atau tempoh yang lebih lama sebagaimana yang dipersetujui oleh UniSZA. Jika Kontraktor gagal untuk meremedikan kemungkiran berkaitan dalam tempoh masa yang dinyatakan dalam Notis Kemungkiran itu atau dalam tempoh masa yang lebih lama sebagaimana yang dipersetujui oleh UniSZA, UniSZA boleh menamatkan Perjanjian ini pada bila-bila masa sesudah itu dengan memberikan notis bertulis yang bermaksud sedemikian kepada Kontraktor.

22.1.2 Sekiranya pada bila-bila masa dalam Tempoh Perjanjian ini—

(a) Kontraktor telah meluluskan suatu ketetapan atau satu perintah telah dikeluarkan oleh Mahkamah yang menyatakan bahawa Kontraktor akan digulung (bukan suatu penggulungan ahli bagi maksud penyusunan atau penyatuan), atau jika seorang penerima atau pengurus bagi pihak pemiutang dilantik atau jika timbul keadaan yang memberi hak kepada Mahkamah membuat suatu perintah penggulungan; Kontraktor akan menjadi bankrap atau memberhentikan perniagaan mereka;

(b) Kontraktor mengalami likuidasi atau seorang penerima telah dilantik ke atas aset Kontraktor atau Kontraktor telah membuat penyerahhakkan faedah atau memasuki suatu perkiraan atau komposisi dengan pemiutangnya atau menghentikan pembayaran atau gagal untuk membayar hutangnya; atau

(c) pelaksanaan dikenakan terhadap bahagian aset Kontraktor yang substantif, melainkan Kontraktor telah memulakan prosiding dengan niat untuk mengenepikan pelaksanaan itu,

UniSZA adalah berhak untuk menamatkan Perjanjian ini dengan memberikan notis bertulis menyatakan hasrat sedemikian.

22.2 **Penamatan oleh Kontraktor**

22.2.1 Jika UniSZA tanpa apa-apa sebab yang munasabah gagal untuk melaksanakan atau memenuhi apa-apa obligasinya di bawah Perjanjian ini, Kontraktor boleh memberikan Notis Kemungkiran kepada UniSZA menyatakan kemungkiran atau kegagalan tersebut dan UniSZA hendaklah meremedikan kemungkiran atau kegagalan tersebut dalam tempoh tujuh (7) hari dari tarikh Notis Kemungkiran itu atau tempoh yang lebih lama sebagaimana yang dipersetujui oleh kedua-dua Pihak.

22.2.2 Sekiranya UniSZA gagal untuk meremedikan kemungkiran atau kegagalan itu dalam tempoh yang diperuntukkan dalam Klausa 22.2.1, Kontraktor berhak untuk menamatkan Perjanjian ini pada bila-bila masa dengan memberikan notis bertulis yang bermaksud sedemikian kepada UniSZA.

22.3 **Kesan Penamatan Perjanjian**

(a) Segala kuasa dan hak yang diberikan dan obligasi Pihak-Pihak di bawah Perjanjian ini ditamatkan serta-merta.

(b) Kontraktor hendaklah:

(i) menghentikan Kerja-Kerja tersebut;

(ii) mengemukakan kepada UniSZA suatu laporan terperinci berkenaan kos dan apa-apa pembayaran yang kena dibayar dan terhutang daripada UniSZA sebelum penamatan bagi tujuan pengesahan dan kelulusan UniSZA; dan

(iii) jika Barangan dikembalikan oleh UniSZA, memindahkan Barangan tersebut dalam tempoh tujuh (7) hari bekerja dari tarikh notis penamatan yang dikeluarkan oleh UniSZA. Jika Barangan tersebut tidak dipindahkan dalam tempoh yang ditetapkan, UniSZA berhak memindahkan Barangan tersebut ke mana-mana tempat yang difikirkan sesuai dan menuntut semua kos yang berkaitan dengan pemindahan itu dan kos tersebut hendaklah ditanggung oleh Kontraktor.

(c) Sekiranya Perjanjian ini ditamatkan di bawah Klausa 22.1, UniSZA adalah berhak untuk:

(i) membuat tuntutan terhadap Kontraktor bagi sebarang kerugian dan ganti rugi yang ditanggung oleh UniSZA akibat penamatan Perjanjian ini; dan

(ii) melantik pihak lain bagi melaksanakan obligasi-obligasi Kontraktor di bawah Perjanjian ini dan Kontraktor hendaklah membayar semua kos dan perbelanjaan yang ditanggung oleh UniSZA berikutan daripada pelantikan pihak lain sebagai ganti rugi.

(d) Kontraktor tidak berhak menerima pampasan dan/atau bayaran balik bagi apa-apa perbelanjaan yang telah ditanggung bagi pelaksanaan Perjanjian ini.

22.4 **Penamatan Demi Kepentingan Negara**

Walau apa pun peruntukan Perjanjian ini, UniSZA boleh menamatkan Perjanjian ini dengan memberikan notis tidak kurang daripada tiga puluh (30) hari kepada Kontraktor (tanpa apa-apa obligasi untuk memberikan sebarang alasan) jika UniSZA mempertimbangkan bahawa penamatan adalah perlu bagi kepentingan Negara, demi keselamatan Negara atau bagi tujuan dasar Kerajaan atau dasar awam.

22.5 **Penamatan Disebabkan Rasuah Atau Aktiviti Yang Menyalahi Undang-Undang**

22.5.1 Tanpa memprejudiskan apa-apa hak lain UniSZA, jika Kontraktor, personel atau pekerjanya disabitkan oleh Mahkamah atas kesalahan rasuah atau apa-apa aktiviti yang tidak sah di sisi undang-undang berkaitan dengan Perjanjian ini atau mana-mana perjanjian lain dengan UniSZA, UniSZA berhak untuk menamatkan Perjanjian ini pada bila-bila masa dengan memberikan notis bertulis serta-merta yang menyatakan sedemikian kepada Kontraktor.

22.5.2 Dengan penamatan tersebut, UniSZA berhak terhadap semua kehilangan, kos, ganti rugi dan perbelanjaan (termasuk kos dan perbelanjaan sampingan) yang ditanggung oleh UniSZA yang timbul akibat daripada penamatan tersebut.

22.5.3 Bagi mengelakkan keraguan, Pihak-Pihak bersetuju bahawa Kontraktor adalah tidak berhak ke atas apa-apa bentuk kehilangan termasuk kerugian, kerosakan, tuntutan atau apa jua akibat daripada penamatan Perjanjian ini.

22.6 Apa-apa penamatan yang dinyatakan dalam Perjanjian ini hendaklah tidak memberikan kesan kepada apa-apa hak Pihak-Pihak yang terakru sebelum tarikh penamatan Perjanjian ini dan tanggungjawab Pihak-Pihak dalam Perjanjian ini hendaklah terus bersambung walaupun selepas penamatan Perjanjian bagi maksud apa-apa tindakan, pertikaian, rujukan, pembayaran, tuntutan atau perkara sebelum penamatan Perjanjian ini.

**KLAUSA 23**

**PENYELESAIAN PERTIKAIAN**

23.1 Apa-apa hal, pertikaian dan tuntutan yang berbangkit antara UniSZA dengan Kontraktor mengenai pentafsiran, pengertian, atau kuat kuasa Perjanjian atau hak dan tanggungan Pihak-Pihak di dalamnya atau apa-apa perkara yang terbit daripadanya atau yang berhubung dengannya hendaklah diselesaikan secara rundingan dengan baik oleh kedua-dua Pihak.

23.2 Jika hal, pertikaian atau tuntutan tersebut tidak dapat diselesaikan secara rundingan dengan baik oleh Pihak-Pihak, maka setiap Pihak hendaklah melantik satu (1) wakil bagi menyelesaikan hal, pertikaian atau tuntutan tersebut.

23.3 Wakil-wakil daripada Pihak-Pihak hendaklah bermesyuarat dan berusaha sedaya upaya untuk mencapai penyelesaian yang sebaik-baiknya di atas perkara yang dirujukkan kepada mereka.

23.4 Jika hal, pertikaian atau tuntutan yang dirujuk kepada wakil-wakil kedua-dua Pihak tersebut tidak dapat diselesaikan secara baik, mana-mana Pihak boleh merujuk hal, pertikaian atau tuntutan tersebut kepada timbang tara di bawah **Klausa 24** Perjanjian ini dalam masa tujuh (7) hari daripada tarikh wakil-wakil kedua-dua Pihak membuat keputusan.

**KLAUSA 24**

**TIMBANG TARA**

24.1 Apa-apa hal, pertikaian dan tuntutan yang berbangkit antara UniSZA dengan Kontraktor mengenai pentafsiran, pengertian, atau kuat kuasa Perjanjian atau hak dan tanggungan Pihak-Pihak di dalamnya atau apa-apa perkara yang terbit daripadanya atau yang berhubung dengannya yang tidak boleh diselesaikan oleh wakil-wakil kepada Pihak-Pihak di bawah **Klausa 23** bolehlah dirujuk dan diputuskan oleh seorang penimbang tara yang dilantik dengan persetujuan kedua-dua Pihak, atau oleh Pengarah, Pusat Timbang Tara Antarabangsa Asia Malaysia (kemudian daripada ini dirujuk sebagai “Pusat itu”). Apa-apa rujukan sedemikian hendaklah disifatkan sebagai pengemukaan kepada penimbang tara mengikut Akta Timbang Tara 2005 [*Akta 646*]. Apa-apa keputusan yang dibuat oleh penimbang tara adalah muktamad.

24.2 Prosiding timbang tara hendaklah dijalankan di Pusat itu dengan menggunakan segala peralatan dan kemudahan di Pusat itu dan segala peraturan timbang tara yang dipakai di Pusat itu hendaklah terpakai.

24.3 Keputusan penimbang tara hendaklah mengikat kedua-dua Pihak.

24.4 Apa-apa rujukan kepada mana-mana perkara, pertikaian, persoalan atau tuntutan kepada timbang tara selaras dengan klausa ini dan/atau pelanjutan prosiding timbang tara akibat daripadanya bukanlah suatu pengetepian terhadap apa-apa obligasi UniSZA dan Kontraktor untuk melaksanakan obligasi mereka masing-masing di bawah Perjanjian ini.

**KLAUSA 25**

**PELBAGAI**

25.1 **Hak Harta Intelek**

Kontraktor hendaklah mendapatkan lesen bagi pihak UniSZA bagi apa-apa perisian yang digunakan bagi tujuan Perjanjian ini tanpa sebarang kos kepada UniSZA.

**Arahan: Sila nyatakan samada terma yang ditanda biru di atas berkaitan/tidak berkaitan tanpa membuat apa-apa perubahan.**

25.2 **Pemakaian Undang-Undang**

Perjanjian ini hendaklah ditafsirkan mengikut, dikawal dan tertakluk oleh undang-undang Malaysia.

25.3 **Tiada Agensi dan Tiada Perkongsian**

25.3.1 Tiada Agensi

Kontraktor hendaklah tidak bertindak sendiri sebagai prinsipal atau ejen kepada UniSZA untuk apa-apa tujuan dan tiada tindakan Kontraktor dalam apa-apa keadaan hendaklah mempunyai autoriti mengikat UniSZA.

25.3.2 Tiada Perkongsian

Tiada apa-apa dalam Perjanjian ini hendaklah membina atau membentuk apa yang disifatkan menjadi suatu yang tersirat sebagai satu perkongsian antara UniSZA dan Kontraktor.

25.4 **Pengenepian Hak**

Kegagalan mana-mana Pihak untuk melaksanakan atau menguatkuasakan pada bila-bila masa atau untuk suatu tempoh atau lebih apa-apa terma dan syarat Perjanjian ini tidak akan menjadi pengenepian kepada terma dan syarat Perjanjian ini atau haknya pada bila-bila masa seterusnya untuk Pihak tersebut menguatkuasakan semua atau mana-mana terma atau syarat Perjanjian ini.

25.5 **Kerahsiaan**

25.5.1 Bagi tujuan Perjanjian ini, maklumat rahsia di bawah Perjanjian ini bermaksud, semua maklumat (sama ada berkenaan komersial, kewangan, teknikal atau sebagainya) yang berkaitan dengan mana-mana Pihak kepada Perjanjian ini, subkontraktornya, pelanggan lain, pekerjanya atau sebagainya, yang didapati atau diberikan oleh Pihak yang satu lagi.

25.5.2 Pihak-Pihak kepada Perjanjian ini mengaku janji–

(a) untuk menganggap maklumat rahsia tersebut sebagai rahsia;

(b) untuk tidak akan, tanpa kebenaran Pihak yang satu lagi, berkomunikasi atau memberitahu mengenai mana-mana bahagian daripada maklumat rahsia tersebut kepada mana-mana orang kecuali kepada mana-mana pekerja, ejen dan subkontraktor Pihak tersebut yang terlibat secara langsung dengan Perjanjian ini dan yang perlu mengetahui maklumat rahsia itu bagi maksud memenuhi kewajipan Pihak tersebut di bawah Perjanjian ini; dan

(c) untuk tidak menggunakan atau menyebarkan maklumat rahsia dalam organisasi mana-mana Pihak kecuali jika ia adalah perlu di bawah Perjanjian ini.

25.5.3 Kewajipan yang dinyatakan dalam Klausa 25.5.2 tidak akan terpakai kepada maklumat rahsia yang mana–

(a) maklumat itu telah pun diketahui oleh mana-mana Pihak itu (dengan mempunyai hak untuk mendedahkannya) sebelum menerima maklumat rahsia tersebut;

(b) maklumat itu menjadi pengetahuan umum yang bukan disebabkan oleh pelanggaran mana-mana peruntukan di bawah Perjanjian ini;

(c) maklumat itu adalah berasingan atau diketahui oleh pihak-pihak tertentu hasil daripada penyelidikan sendiri tanpa menggunakan mana-mana maklumat rahsia di bawah Perjanjian ini; dan

(d) maklumat diterima secara sah oleh pihak ketiga (dengan mempunyai hak untuk mendedahkannya).

25.5.4 Klausa 25.5 hendaklah terus berkuat kuasa walaupun selepas Perjanjian ini ditamatkan atas apa-apa sebab pun.

25.6 **Pindaan**

Sebarang pindaan atau apa-apa perubahan kepada Perjanjian ini hendaklah dibuat secara bertulis dan dipersetujui oleh kedua-dua Pihak. Pindaan tersebut hendaklah menjadi sebahagian daripada Perjanjian ini.

25.7 **Serah Hak**

Kontraktor tidak boleh menyerah hak atau memindah milik mana-mana hak atau obligasi di bawah Perjanjian ini sama ada secara keseluruhan atau sebahagiannya kepada pihak ketiga tanpa terlebih dahulu mendapat kelulusan bertulis daripada UniSZA.

25.8 **Kebolehasingan**

Jika mana-mana klausa daripada Perjanjian ini didapati menyalahi undang-undang, tidak sah atau tidak boleh dikuatkuasakan di bawah undang-undang sekarang atau undang-undang masa hadapan, klausa tersebut hendaklah diasingkan sepenuhnya dan Perjanjian ini hendaklah ditafsirkan dan dikuatkuasakan seolah-olah klausa yang menyalahi undang-undang, tidak sah atau tidak boleh dikuatkuasakan tersebut tidak pernah terkandung sebagai sebahagian daripada Perjanjian ini dan klausa-klausa lain hendaklah kekal berkuat kuasa sepenuhnya dan mempunyai kesan seolah-olah Perjanjian ini telah diikat tanpa klausa yang menyalahi undang-undang, tidak sah atau tidak boleh dikuatkuasakan tersebut.

25.9 **Percanggahan Dan Keutamaan**

Jika berlaku percanggahan di antara peruntukan Perjanjian ini dengan mana-mana jadual atau lampiran, maka peruntukan Perjanjian ini menjadi keutamaan dan mengatasi setakat mana yang terpakai.

25.10 **Iklan**

Kontraktor adalah dilarang menyiarkan apa-apa iklan berkaitan dengan Perjanjian ini dalam mana-mana akhbar, majalah atau alat-alat pengiklanan yang lain tanpa memperoleh kebenaran bertulis daripada UniSZA terlebih dahulu.

25.11 **Kos Dan Duti Setem**

Apa-apa kos dan duti setem yang harus dibayar berkenaan Perjanjian ini akan ditanggung oleh Kontraktor.

25.12 **Notis**

(a) Apa-apa notis atau bentuk komunikasi yang lain yang diperlukan di bawah Perjanjian ini hendaklah dibuat dalam bahasa Melayu atau Inggeris dan dihantar dengan pos berdaftar atau diserahkan ke alamat atau faksimili pihak UniSZA atau Kontraktor seperti yang tertera di bawah ini atau mana-mana alamat atau nombor faksimili yang dimaklumkan secara bertulis oleh mana-mana Pihak kepada Pihak yang satu lagi.

(i) **UNIVERSITI SULTAN ZAINAL ABIDIN**

Alamat : \_\_\_\_\_\_\_\_\_\_\_\_\_\_\_\_\_\_\_\_\_\_\_(PTj)\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

u/p : \_\_\_\_\_\_\_\_\_(pemohon perolehan berkaitan di PTj)\_\_\_\_\_\_\_\_

Email : \_\_\_\_\_\_\_\_\_\_\_\_\_\_\_\_\_\_@unisza.edu.my

Tel : xx-xxxxxxx

Fax : xx-xxxxxxx

(ii) **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Alamat : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

u/p : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Email : xxxxxxxxx@xxxxx.com

Tel : xx-xxxxxxx / xx

Fax : xx-xxxxxxx

(b) Pihak-Pihak hendaklah memberi notis kepada Pihak yang satu lagi dalam masa tujuh (7) hari daripada tarikh pertukaran alamat atau nombor faksimili jika berlaku pertukaran sedemikian.

25.13 **Tolakan (*Set-Off*)**

UniSZA boleh menolak apa-apa wang yang kena dibayar kepada Kontraktor mengikut peruntukan dalam Perjanjian ini untuk membayar wang yang terhutang kepada Kontraktor. Jika wang yang terhutang kepada Kontraktor tidak mencukupi bagi menampung tuntutan UniSZA, UniSZA boleh menuntut baki wang itu melalui notis tuntutan bertulis kepada Kontraktor dan Kontraktor hendaklah membuat pembayaran dalam masa satu (1) bulan selepas tarikh penerimaan notis tuntutan.

25.14 **Masa**

Masa di mana dan bila mana disebut dalam Perjanjian ini hendaklah menjadi intipati penting kepada Perjanjian ini.

25.15 **Tajuk-Tajuk dan Tajuk-Tajuk Kecil**

Tajuk-tajuk dan tajuk-tajuk kecil kepada klausa-klausa dalam Perjanjian ini dimasukkan bertujuan untuk memudahkan sahaja dan tidak boleh diambil kira sebagai sebahagian daripada Perjanjian atau untuk dibuat pertimbangan dalam mentafsirkan Perjanjian ini.

25.16 **Ikatan Perjanjian**

Perjanjian ini hendaklah mengikat semua Pihak-Pihak, ejen-ejen, wasi-wasi, pentadbir-pentadbir, pengganti-pengganti dan penerima pindah milik Pihak-Pihak.

25.17 **Keseluruhan Perjanjian**

Perjanjian ini mengandungi keseluruhan pemahaman antara kedua-dua pihak UniSZA dan Kontraktor terhadap semua isi kandungan Perjanjian ini sama ada tersirat, lisan atau bertulis.

25.18 **Integriti**

25.18.1 Kontraktor tidak boleh menawar, memberi atau bersetuju untuk memberi kepada mana-mana kakitangan UniSZA atau ahli keluarga terdekat mereka (pasangan, anak, ibu bapa, adik atau abang) sebarang hadiah atau pertimbangan apa jua pun sebagai dorongan atau balasan kerana melakukan apa-apa tindakan berhubung dengan perolehan atau perlaksanaan Perjanjian ini dengan UniSZA atau kerana menunjukkan atau tidak menunjukkan sokongan terhadap UniSZA dalam Perjanjian ini atau mana-mana perjanjian dan kontrak UniSZA yang lain.

25.18.2 Apa-apa pelanggaran syarat yang dinyatakan dalam Klausa 25.18.1 oleh Kontraktor atau oleh seseorang yang bekerja dengannya atau bertindak bagi Pihaknya (sama ada dengan atau tanpa pengetahuan Kontraktor) adalah terjumlah kepada sesuatu kesalahan di bawah Akta Suruhanjaya Pencegahan Rasuah 2009 [*Akta 694*] dan UniSZA boleh dengan serta merta apabila mengetahui mengenai hal-keadaan itu, menamatkan Perjanjian ini dan apa-apa kerugian yang dialami oleh UniSZA hendaklah diganti-masukkan oleh Kontraktor.

25.19 **Tandatangan**

Sebarang tandatangan kepada Perjanjian ini hendaklah dibuat oleh seseorang yang mempunyai kuasa atau dibenarkan di bawah undang-undang Akta Syarikat 1965, Akta Syarikat 2016 dan Akta Pendaftaran Perniagaan 1956.

25.20 **Lampiran-Lampiran**

Lampiran-lampiran kepada Perjanjian ini hendaklah menjadi sebahagian daripada dan dibaca bersama dengan Perjanjian ini.

**[RUANGAN INI SENGAJA DIBIARKAN KOSONG]**

**PADA MENYAKSIKAN HAL DI ATAS**, Pihak-Pihak kepada Perjanjian ini telah menurunkan tandatangan dan meterai mereka masing-masing pada hari dan tahun yang mula-mula tertulis di atas.

Ditandatangani untuk dan bagi pihak ) **Sehingga RM500,000 = Ketua PTj**

**UNIVERSITI SULTAN ZAINAL ABIDIN** )

**Sehingga RM5 juta =**

**Timbalan Naib Canselor / Bendahari / Pengarah Pembangunan**

**Melebihi RM5 juta = Naib Canselor**

…………………………………...............

**\_\_\_\_\_\_\_\_\_(NAMA PENUH)\_\_\_\_\_\_\_\_**

\_\_\_\_\_\_\_\_\_\_(jawatan di PTj)\_\_\_\_\_\_\_\_

Cop Jawatan:

Di hadapan ) **Sehingga RM500,000 =**

**Timbalan Ketua PTj**

)

**Sehingga RM5 juta =**

**Ketua PTj / Timbalan Bendahari / Timbalan Pengarah Pembangunan**

**Melebihi RM5 juta =**

**Timbalan Naib Canselor**

………………………………..................

**\_\_\_\_\_\_\_\_\_(NAMA PENUH)\_\_\_\_\_\_\_\_**

\_\_\_\_\_\_\_\_\_\_(jawatan di PTj)\_\_\_\_\_\_\_\_

Cop Jawatan:

Ditandatangani untuk dan bagi pihak ) **Penama pada sijil Kementerian**

**\_\_\_\_\_\_\_\_\_\_\_\_\_\_\_\_\_\_\_\_** ) **Kewangan Malaysia (KKM) untuk menandatangani Kontrak ini**

…………………………………...............

**\_\_\_\_\_\_\_\_\_(NAMA PENUH)\_\_\_\_\_\_\_\_**

\_\_\_\_\_\_\_\_\_\_\_\_(jawatan)\_\_\_\_\_\_\_\_\_\_\_

Cop Jawatan / Syarikat:

Di hadapan ) **Penama pada sijil Kementerian**

) **Kewangan Malaysia (KKM) / penandatangan SST (syarikat) untuk menandatangani Kontrak ini**

………………………………..................

**\_\_\_\_\_\_\_\_\_(NAMA PENUH)\_\_\_\_\_\_\_\_**

\_\_\_\_\_\_\_\_\_\_\_\_(jawatan)\_\_\_\_\_\_\_\_\_\_\_

Cop Jawatan / Syarikat: